ЗАКОН 
ЗА ОБЯВЯВАНЕ НА КОМУНИСТИЧЕСКИЯ РЕЖИМ В БЪЛГАРИЯ ЗА ПРЕСТЪПЕН 
(Обн. - ДВ, бр. 37 от 05.05.2000 г.) 

Чл. 1. (1) Българската комунистическа партия (тогава именуваща се Българска работническа партия /комунисти/) идва на власт на 9 септември 1944 г. с помощта на чужда сила, обявила война на България, и в нарушение на действащата Търновска конституция. 

(2) Българската комунистическа партия е отговорна за управлението на държавата във времето от 9 септември 1944 г. до 10 ноември 1989 г., довело страната до национална катастрофа. 

Чл. 2. (1) Ръководствата и ръководните дейци на Българската комунистическа партия са отговорни за: 

1. целенасоченото и преднамереното унищожаване на традиционните ценности на европейската цивилизация; 

2. съзнателното нарушаване на основните човешки права и свободи; 

3. безпрецедентната разправа с народните представители от XXV Народно събрание и всички невинно осъдени от така наречения "Народен съд"; 

4. моралния и икономическия упадък на държавата; 

5. установяването на централизирано директивно управление на икономиката, довело я до разруха; 

6. погазването и отмяната на традиционни принципи на правото на собственост; 

7. рушенето на моралните ценности на народа и посегателството срещу религиозните му свободи; 

8. провеждането на непрекъснат терор срещу несъгласните със системата на управление и срещу цели групи от населението; 

9. злоупотребата с възпитанието, образованието, науката и културата за политически и идеологически цели, включително мотивиране и оправдаване на изброените по-горе действия; 

10. безогледното унищожаване на природата. 

(2) Комунистическият режим е отговорен за това, че: 

1. отнемаше на гражданите всяка възможност за свободна изява на политическата воля, като ги принуждаваше да крият своята преценка за положението в страната и ги принуждаваше да изразяват публично съгласие за факти и обстоятелства с пълното съзнание за тяхната невярност и дори това, че те представляват престъпления; това то постигаше чрез преследване и заплахи от преследване към отделната личност, нейното семейство и близки; 

2. системно нарушаваше основните човешки права, като потискаше и цели групи от населението, обособени по политически, социален, религиозен или етнически признак, въпреки че Народна република България още през 1970 г. се присъедини към международни актове по правата на човека; 

3. нарушаваше основните принципи на демократичната и правова държава, международните договори и действащите закони, като с това поставяше интересите на комунистическата партия и нейните представители над закона; 

4. при преследванията срещу гражданите използваше всички възможности на властта, като: 

а) екзекуции, нечовешки затворнически режим, лагери за принудителен труд, мъчения, подлагане на жестоки насилия; 

б) освидетелстване или настаняване в психиатрични заведения, като средство за политически репресии; 

в) лишаване от право на собственост; 

г) възпрепятстване и забрана за получаване на образование и упражняване на професия; 

д) възпрепятстване на свободното движение във и извън страната; 

е) лишаване от гражданство; 

5. безнаказано се извършваха престъпления и се предоставяха незаконни предимства на лица, които вземаха участие в престъпления и преследвания на други лица; 

6. подчиняваше интересите на страната на чужда държава до степен на обезличаване на националното достойнство и практическа загуба на държавен суверенитет. 

Чл. 3. (1) Посочените в чл. 1 и 2 обстоятелства дават основание да се обяви комунистическият режим в България от 9 септември 1944 г. до 10 ноември 1989 г. за престъпен. 

(2) Българската комунистическа партия е била престъпна организация, подобно на други организации, основаващи се на нейната идеология, които в дейността си са били насочени към потъпкване на човешките права и демократичната система. 

Чл. 4. Всички действия на лица, които през посочения период са били насочени към съпротива и отхвърляне на комунистическия режим и неговата идеология, са справедливи, морално оправдани и достойни за почит. 

Законът е приет от XXXVIII Народно събрание на 26 април 2000 г. и е подпечатан с официалния печат на Народното събрание. 

